Bidvest kry nuwe hoof in 2021 | Netwerk24
Deur Francois Williams 04 Maart 2019 15:13
Mpumi Madisa, aangewese uitvoerende hoof van Bidvest, en Lindsay Ralphs, huidige uitvoerende hoof.Foto: BIDVEST
Mpumi Madisa is Maandag as die gediversifiseerde nywerheidsgroep Bidvest se aangewese uitvoerende hoof aangestel.
Sy sal tot met die 2021-boekjaar nou saam met Lindsay Ralphs (63), huidige uitvoerende hoof, werk en dan by hom oorneem wanneer hy aftree, het Bidvest laat weet.
Madisa sal dan die eerste en enigste swart vrou aan die stuur van 'n JSE-genoteerde maatskappy wees, en steeds die enigste vrou aan die stuur van 'n top-40-maatskappy sedert Maria Ramos einde Februarie as hoof van Absa uitgetree het.
Madisa (39) het in 2003 by Bidvest begin werk en het oor die afgelope paar jaar verskeie strategiese leierskapsrolle op filiaal-, afdelings- en groepvlak beklee. Sy is sedert Desember 2013 'n uitvoerende direkteur in die Bidvest-groep se direksie en is ook sedert November 2017 'n nie-uitvoerende direkteur by Adcock Ingram, waarin Bidvest 'n 38%-belang het.
Volgens Bidvest is Madisa spesifiek oor die afgelope paar jaar gementor ter voorbereiding van haar rol as uitvoerende hoof, as deel van die groep se omvattende opvolgingsplan.
Sy het 'n meestersgraad in finansies en belegging, 'n BComm honneurs in ekonomie en 'n BSc in ekonomie en wiskunde. Sy was voorheen 'n hoofdirekteur in die Gautengse provinsiale regering.